একাত্তরে মানবতাবিরোধী অপরাধের অভিযোগে আটক বাংলাদেশ জামায়াতে ইসলামীর সেক্রেটারি জেনারেল  আলী আহসান মোহাম্মাদ মুজাহিদকে আজ রোববার ধানমন্ডির সেফ হোমে নিয়ে জিজ্ঞাসাবাদ করা হচ্ছে। আজ সকাল পৌনে নয়টার দিকে তাঁকে নারায়ণগঞ্জ কারাগার থেকে সেফ হোমে নিয়ে যাওয়া হয়।  বেলা পৌনে ১১টার দিকে তদন্ত সংস্থার সমন্বয়কারী আব্দুল হান্নান খান সাংবাদিকদের জানান, আন্তর্জাতিক অপরাধ ট্রাইব্যুনালের আদেশ অনুযায়ী সকাল ১০টা থেকে জিজ্ঞাসাবাদ শুরু হয়েছে। জিজ্ঞাসাবাদ শুরুর আগে মুজাহিদের স্বাস্থ্য পরীক্ষা করা হয়েছে। তিনি সুস্থ আছে। তাঁকে সর্বোচ্চ স্বচ্ছতার সঙ্গে জিজ্ঞাসাবাদের করা হচ্ছে। তিনি জানান, জিজ্ঞাসাবাদে সেসব  তথ্য পাওয়া যাবে সেগুলো মাঠ পর্যায়ে যাচাই-বাছাই করা হবে।  তদন্ত সংস্থা মুজাহিদকে সকাল ১০টা থেকে বিকেল পাঁচটা পর্যন্ত জিজ্ঞাসাবাদ করবেন। ধানমন্ডির ১৬ নম্বর সড়কের (পুরাতন ২৭ নম্বর) ২০/এ বাড়িতে (সেফ হোম) তাঁকে জিজ্ঞাসাবাদ করা হচ্ছে।  মুজাহিদের আইনজীবী এবং কেন্দ্রীয় কারাগারের একজন চিকিত্সক মুজাহিদকে জিজ্ঞাসাবাদ কক্ষের পাশের কক্ষে অবস্থান করছেন। দুপুরে খাওয়া ও নামাজের জন্য আধা ঘণ্টার বিরতি দেওয়া হবে। ওই সময় চিকিত্সক আবার মুজাহিদের স্বাস্থ্য পরীক্ষা করবেন। দুপুরে বিরতি দিয়ে বিকেল পাঁচটা পর্যন্ত  তাঁকে জিজ্ঞাসাবাদ করা হবে।  এর আগে ৫ মে একই অভিযোগে জামায়াতের আমির মতিউর রহমান নিজামীকে সেফ হোমে নিয়ে জিজ্ঞাসাবাদ করা হয়।